الملك العادل زين الدين كتبغا بن عبد الله المنصورى التركى المغلى (اتولد ح 1245 - اتوفى فى حماه 1302) . عاشر سلاطين الدوله المملوكيه . قعد على العرش من سنة 1294 لحد سنة 1296. كان من اصل مغولي فى عهده قلت ماية النيل و زادت الاسعار و انتشر الوبا فأعتبروه المصريين نحس على مصر. كتبغا كان محارب فى جيش مغول فارس (إيلخانات) ، و فى معركة حمص الأولى فى ديسمبر سنة 1260 إتأسر ، فاشتراه الامير قلاوون الألفى و خلاه من مماليكه و بعد ما اتسلطن عتقه و إداه درجة امير . بعد ما اتوفى السلطان قلاوون قبض ابنه السلطان الأشرف خليل على كتبغا و سجنه شويه و بعدين افرج عنه. ولما أغتيل السلطان خليل فى سنة 1293 واتنصب مكانه أخوه الطفل الصغير الناصر محمد بن قلاوون سلطان على مصر و كان عنده تسع سنين ، اتعين كتبغا نايب للسلطنه و مدبر للدوله ، و بقى هو و وزير السلطان الامير علم الدين سنجر الشجاعى الحكام الفعليين لمصر العلاقات بين كتبغا و الشجاعى كانت علاقات وحشه مليانه شك و ريبه و لما اتطورت و اتحولت لعداوه كامله خطط الشجاعى بمساعدة المماليك البرجية للقبض على كتبغا و اغتيال الامرا بتوعه .